Document ID: 31990D0222

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 23ης Απριλίου 1990
για τη σύναψη της σύμβασης μεταξύ της Ευρωπαϊκής Οικονομικής Κοινότητας και της Υπηρεσίας Αρωγής και Έργων των Ηνωμένων Εθνών για τους πρόσφυγες της Παλαιστίνης (UNRWA) σχετικά με τη βοήθεια στους πρόσφυγες στις χώρες της Μέσης Ανατολής
(90/222/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι η Κοινότητα επιθυμεί να συνεχίσει το πρόγραμμα της παροχής βοήθειας στους παλαιστίνιους πρόσφυγες στη Μέση Ανατολή ·
ότι η σύμβαση που έχει συναφθεί με την Υπηρεσία Αρωγής και Έργων των Ηνωμένων Εθνών για τους πρόσφυγες της Παλαιστίνης ( UNRWA) σχετικά με τη βοήθεια στους πρόσφυγες στις χώρες της Μέσης Ανατολής, η οποία εγκρίθηκε στις 5 Μαΐου 1987 (2), έληξε στις 31 Δεκεμβρίου 1989·
ότι πρέπει να συναφθεί νέα σύμβαση με την UNRWA ούτως ώστε να μπορέσει να συνεχιστεί η κοινοτική βοήθεια στα πλαίσια μιας συνολικής δράσης που χαρακτηρίζεται από μια ορισμένη συνέχεια·
ότι η συνεχιζόμενη ενίσχυση των δραστηριοτήτων της UNRWA κρίνεται ότι συμβάλλει στην επίτευξη των στόχων της Κοινότητας·
ότι η συνθήκη δεν προβλέπει για την έκδοση της παρούσας απόφασης, εξουσίες άλλες από τις προβλεπόμενες στο άρθρο 235,
ΑΠΟΦΑΣΙΖΕΙ:
Άρθρο 1
Η σύμβαση μεταξύ της Ευρωπαϊκής Κοινότητας και της Υπηρεσίας Αρωγής και Έργων των Ηνωμένων Εθνών για τους πρόσφυγες της Παλαιστίνης (UNRWA) σχετικά με τη βοήθεια στους πρόσφυγες στις χώρες της Μέσης Ανατολής εγκρίνεται εξ ονόματος της Κοινότητας.
Το κείμενο της σύμβασης επισυνάπτεται στην παρούσα απόφαση.
Άρθρο 2
Τα ζητήματα σχετικά με την εκτέλεση του κοινοτικού προγράμματος επισιτιστικής βοήθειας στην UNRWA διέπονται από τη διαδικασία που καθορίζεται στον κανονισμό (ΕΟΚ) αριθ. 3972/86 (3) ή, ενδεχομένως, σε κάθε άλλο κανονισμό για την επισιτιστική βοήθεια που καταργεί και αντικαθιστά τον προαναφερόμενο.
Άρθρο 3
Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη σύμβαση δεσμεύοντας την Κοινότητα.
Λουξεμβούργο, 23 Απριλίου 1990.

Labels: 13
18
5